जबलपुर. नगर निगम चौक से लेकर ब्लूम चौक तक बीच में दो स्थानों पर खुले डिवाइडरों को रात में बंद कर दिया गया। फिलहाल यातायात पुलिस ने अस्थायी तौर से डिवाइडर बंद किए हैं, लेकिन जल्द ही यहां पक्का इंतजाम कर दिया जाएगा।
इस तरह जाने वालों के लिये वापसी के बीच का रास्ता बंद हो गया है, उन्हें ब्लूम चौक से यू टर्न लेकर ही लौटना पड़ेगा। शहर में ऐसे अनेक स्थान हैं, जहां बीच में डिवाइडर खुले हुए हैं। इन्हीं में से एक नगर निगम चौक से ब्लूम चौक वाला मार्ग है।
यहां बीच में खुले दो डिवाइडर बंद किए गए हैं, उसमें से एक के जरिये मुख्य बस स्टैण्ड से निकलने वाली बसें क्राॅस करके शास्त्री ब्रिज जाती थीं, यह बेहद खतरनाक था, क्योंकि पूरे दिन यहां से बसें गुजरती रहती थीं और सड़क के दूसरी ओर आकर किनारे पर खड़ी हो जाती थी।
बसों के कारण दिन में अनेक बार जाम लगता है, वहीं दूसरा खुला डिवाइडर जो बंद किया गया है वह पेट्रोल पंप और सेंट नार्बट स्कूल की तरफ से आने वाले मार्ग का है। यह खुला डिवाइडर भी काफी हद तक ट्रैफिक जाम की वजह था।
बसें आ सकती हैं
एक दिन पूर्व ट्रैफिक पुलिस ने बसों के मुख्य स्टैण्ड के पीछे के दरवाजे से निकलकर एमएलबी होते हुए शास्त्री ब्रिज जानेे की योजना बनाई थी, अब योजना में बदलाव कर दिया गया है, अब भी बसें पीछे के दरवाजे से ही निकलेंगी, चाहे तो बस चालक नगर निगम चौक से घूमकर सीधे ब्लूम चौक या फिर गेट नंबर चार से मदन महल होकर ब्लूम चौक पहुंच सकते हैं।
होगी चालानी कार्रवाई
मॉडल रोड पर रांग साइड वाहन खड़ा करने पर चालानी कार्रवाई की जाएगी, वहीं सेंट नार्बट स्कूल के खुले टर्न से कोई सड़क के किनारे-किनारे भी चल कर चौक पर आना चाहेगा तो भी चालान होगा।
जल्द शुरू हो बीटी
सभी जल्द से जल्द बीटी के शुरू होने का इंतजार कर रहे हैं, क्योंकि उसके बाद ही मुख्य बस स्टैण्ड से बसों की धमाचौकड़ी रूकेगी, और बसों काे लेकर शुरू हो रहा विवाद भी थम जाएगा। बीटी का लोकार्पण न होने से शहर यातायात की व्यवस्था चौपट हो रही है। मॉडल रोड खस्ताहाल हो गई है।
- नगर निगम चौक से ब्लूम चौक तक खुले दो डिवाइडरों को बंद कर दिया गया। बसों काे मॉडल रोड पर अाने की मनाही नहीं है, वे मॉडल रोड पर आ सकती हैं, मगर जाम लगाना और सड़क किनारे सवारी भरने की मनाही है। - देवेन्द्र प्रताप सिंह राजपूत, एएसपी ट्रैफिक
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva